Azər Mikayılov

Azər Əmrah oğlu Mikayılov () — Azərbaycan Müdafiə Nazirliyinin Quru Qoşunlarının mayoru; 2020-ci ildə Qarabağ müharibəsi zamanı Füzulinin azad edilməsi uğrunda gedən döyüş əməliyyatları zamanı şəhid olub, ölümündən sonra "Qarabağ" ordeni ilə təltif edilib.

 Tərcümeyi-halı 
Azər Əmrah oğlu Mikayılov 1980-ci il, avqustun 1-də Kəlbəcər rayonunun Quzeyçirkin kəndində anadan olub.

1997-ci ildə tam orta təhsilini başa vurub. 1998–2002-ci illərdə Azərbaycan Ali Hərbi Məktəbində təhsil alıb. Azərbaycan Silahlı Qüvvələrin Təlim və Tədris Mərkəzinin "Zabit ixtisas kursu"nu bitirib.

Azərbaycan müdafiə naziri, general-polkovnik Səfər Əbiyevin 26 iyul 2002-ci il tarixli əmri ilə "leytenant" hərbi rütbəsi verilib.

Azərbaycan Silahlı Qüvvələrində xidmət etdiyi 18 il ərzində motoatıcı taqım komandiri, kəşfiyyat bölüyünün kəşfiyyat taqım komandiri, kəşfiyyat bölüyünün komandiri, kəşfiyyat bölməsinin rəisi — qərargah rəisinin kəşfiyyat üzrə köməkçisi, kəşfiyyat bölməsinin zabiti — bölmə rəisinin müavini (kəşfiyyatın planlaşdırılması üzrə), hərbi hissənin kəşfiyyat bölməsinin rəisi, hərbi hissənin qərargah rəisinin əməliyyat üzrə baş köməkçisi, tabor komandirinin müavini, hərbi hissənin döyüş hazırlığı bölməsinin rəisi, hərbi hissənin qərargah rəisi — tabor komandirinin müavini vəzifələrində xidmət edib.

Müxtəlif illərdə müdafiə nazirinin əmrləri ilə "Şücaətə görə", 1-ci, 2-ci və 3-cü dərəcəli "Qüsursuz xidmətə görə" medalları, "Azərbaycan Silahlı Qüvvələrinin 90 illiyi (1918–2008)" yubiley medalı, habelə fəxri fərmanlarla təltif edilib.

2020-ci il, sentyabrın 27-də başlanan Qarabağ müharibəsi zamanı Füzulinin azad edilməsi uğrunda gedən döyüş əməliyyatlarına qatılıb. Oktyabrın 8-də Füzuli rayonu ərazisində döyüş tapşırığının icrası zamanı şəhid olub. Yevlax Şəhidlər Xiyabanında dəfn olunub. Müharibə zamanı xüsusi xidmətləri nəzərə alınaraq "Qarabağ" ordeni ilə, həmçinin "Füzulinin azad olunmasına görə" və "Vətən uğrunda" medalları ilə təltif edilib.

Evli idi. Nuray adında bir qızı və Musa adında bir oğlu oğlu var.

 İstinadlar 

Kateqoriya:İkinci Qarabağ müharibəsində Azərbaycan tərəfdən həlak olanlar